wickkiey/tamil-wikipedia-markdown huggingface dataset:
# நோவி கபாடியா

**நோவி கபாடியா** (*Novy Kapadia*) இந்தியாவைச் சேர்ந்த ஒரு பத்திரிகையாளர் ஆவர். 1952 ஆம் ஆண்டு பிறந்த இவர் 2021 ஆம் ஆண்டு நவம்பர் மாதம் 18 ஆம் நாள் காலமானார். கால்பந்து விளையாட்டின் விமர்சகராகவும் வர்ணனையாளராகவும் நோவி கபாடியா செயல்பட்டார். இந்தியாவின் மூத்த கால்பந்து நிபுணராகவும் ஒரு வர்ணனையாளராகவும் கருதப்படுகிறார். கால்பந்திற்கு மட்டும் வர்ணனையாளராக இல்லாமல் ஒலிம்பிக், ஆசிய விளையாட்டு, பொதுநலவாய விளையாட்டு மற்றும் பிற பல விளையாட்டு நிகழ்வுகளில் ஒரு பகுதியாக இருந்துள்ளார். தில்லியிலுள்ள தில்லி பல்கலைக்கழகத்துடன் இணைக்கப்பட்ட சிறீ குரு தேச் பகதூர் கல்சா கல்லூரியில் பேராசிரியராகப் பணிபுரிந்தார். 2003 ஆம் ஆண்டு முதல் 2010 ஆம் ஆண்டுவரை பல்கலைக்கழகத்தின் துணைப் பேராசிரியராகப் பணியாற்றினார்.  

பார்சி இனத்தைச் சேர்ந்த கபாடியா விளையாட்டு, இலக்கிய விமர்சனம் மற்றும் இவரது பார்சி பாரம்பரியம் தொடர்பான பல புத்தகங்களை எழுதியுள்ளார். இந்திய கால்பந்தின் பல வாழ்க்கை என்பது இவர் எழுதிய நூல்களில் பிரபலமான நூலாகும்.  

முதுகெலும்பு மற்றும் மூளையில் உள்ள நரம்புகள் காலப்போக்கில் செயல்பாட்டை இழக்கச் செய்யும் மோட்டார் நியூரான் என்ற ஓர் அரிய வகைநோயால் கபாடியா பாதிக்கப்பட்டார். தன்னுடைய 68 ஆவது வயதில் 2021 ஆம் ஆண்டு நவம்பர் மாதம் 18 அன்று புது தில்லியில் இறந்தார்.
# எம். துரைசாமி


**எம். துரைசாமி** (*M. Duraiswamy*)(பிறப்பு 22 செப்டம்பர் 1960) என்பவர் இந்திய நீதிபதி ஆவார். இவர் தற்போது, சென்னை உயர் நீதிமன்ற நீதிபதியாக உள்ளார். சென்னை உயர்நீதிமன்றத்தின் தற்காலிக தலைமை நீதிபதியாக, சென்னை உயர் நீதிமன்ற நீதிபதி சஞ்ஜிப் பானர்ஜி பணியிட மாற்றத்தினைத் தொடர்ந்து சிலநாட்கள் பணியாற்றினார்.  

## வாழ்க்கை
துரைசாமி 1960ஆம் ஆண்டு செப்டம்பர் மாதம் 22ஆம் நாளன்று பிறந்தார். இவர் இளநிலை வணிகவியல் பட்டப்படிப்பை முடித்து, சென்னை சட்டக் கல்லூரியில் சட்டப் பட்டம் பெற்று 1987ஆம் அன்று தமிழ்நாடு மற்றும் புதுச்சேரி வழக்கறிஞர் குழுமத்தில் வழக்கறிஞராகப் பதிவு செய்தார். சத்தீசுகர் உயர் நீதிமன்றத்தின் முன்னாள் தலைமை நீதிபதி ஏ. எசு. வெங்கடாசலமூர்த்தியின் கீழ் இளநிலை வழக்கறிஞராகப் பணியாற்றினார். சென்னை உயர்நீதிமன்றத்தில் வழக்கறிஞராகப் பணியாற்றினார். 1997 முதல் 2000 வரை மத்திய அரசின் நிலை வழக்கறிஞராக நியமிக்கப்பட்டார். பின்னர் 2009ஆம் ஆண்டு மார்ச் மாதம் சென்னை உயர் நீதிமன்றத்தின் கூடுதல் நீதிபதியாக நியமிக்கப்பட்டார். 2011 ஆண்டு முதல் சென்னை உயர் நீதிமன்ற நீதிபதியாக நியமிக்கப்பட்டார்.
# முதலாம் செயவர்மன் (பரமார வம்சம்)


**முதலாம் செயவர்மன்** (*Jayavarman I*) (ஆட்சிக் காலம் பொ.ச. 1142-43 ), அசயவர்மன் என்றும் அழைக்கப்படும் இவன், மத்திய இந்தியாவின் மால்வா பகுதியில் ஆட்சி செய்த பரமார வம்சத்தைச் சேர்ந்த ஒரு இந்திய மன்னனாவான். நகரத்தின் மேல் ஒரு சோலாங்கிய ஆக்கிரமிப்பிற்குப் பிறகு இவன் பரமார தலைநகர் தார் நகரை மீண்டும் கைப்பற்றியதாகத் தெரிகிறது. சிறிது காலத்திற்குப் பிறகு, பல்லாலன் என்ற ஒரு கொள்ளைக்காரன் நகரத்தை தனது கட்டுப்பாட்டிற்குள் கொண்டு வந்தான். இதனால் செயவர்மன் போபால் பகுதியில் புதிதாக உருவாக்கப்பட்ட ஒரு இராச்சியத்திற்கு மாறியதாகத் தெரிகிறது.  

## தாராவை மீண்டும் கைப்பற்றுதல்
செயவர்மன் தனது தந்தை யசோவர்மனுக்குப் பிறகு பரமார அரசரானார். செயவர்மனுக்கும் யசோவர்மனுக்கும் இடையிலான உறவை அவர்களின் வழித்தோன்றலான அர்சுனவர்மனின் பிப்லியா நகர் கல்வெட்டு உறுதிப்படுத்துகிறது. இது செயவர்மனை "அசயவர்மன்" என்று அழைக்கிறது. யசோவர்மனின் ஆட்சியின் போது , மேற்கிலிருந்து சோலாங்கியர்கள் பரமார இராச்சியத்தின் பெரும்பகுதியைக் கைப்பற்றினர். இது சோலாங்கிய மன்னன் செயசிம்ம சித்தராசனின் 1138 ஆண்டு உஜ்ஜைன் கல்வெட்டால் அறியப்படுகிறது. பரமார ஆட்சி கிழக்கில் சந்தேலர்களாலும், தெற்கில் சாளுக்கியர்களாலும் அச்சுறுத்தப்பட்டது. இந்த சூழ்நிலைகளுக்கு மத்தியில், செயவர்மன் தனது தென்கிழக்கு அண்டை நாடுகளான திரிபுரியின் காலச்சுரிகளின் எல்லைக்கு அருகில் உள்ள போபால் பகுதிக்கு சென்றதாக தெரிகிறது. காலச்சூரி மன்னன் கயகர்ணன் பரமார இளவரசியை மணந்தான். மேலும் பரமார குடும்பத்துடன் நல்லுறவு கொண்டிருந்தான். கிபி 1142-1143 இல், செயவர்மன் தலைநகர் தார் உட்பட தனது மூதாதையர் இராச்சியத்தின் ஒரு பகுதியையாவது மீண்டும் கட்டுப்பாட்டிற்குள் கொண்டு வந்ததாகத் தெரிகிறது. இது அவனது மானியக் கல்வெட்டின் மூலம் அறியப்படுகிறது. அதில் அவன்ர் ஒரு பரமார இறையாண்மையின் பட்டங்களை ஏற்றுக்கொள்கிறான்.  

செயவர்மன் உண்மையில் மால்வாவின் பாரம்பரிய பரமாரப் பிரதேசத்தை கட்டுப்படுத்தியக் காரணத்தால், சாளுக்கிய ஆட்சியாளர் இரண்டாம் ஜெகதேகமல்லன், போசள மன்னன் விட்டுணுவர்தனன் போன்ற சமகால தென்னக மன்னர்களால் அவனுக்கு தெற்கு எல்லையில் சில பின்னடைவுகள் ஏற்பட்டதாக அவர்களின் கல்வெட்டுகளில் மூலம் அறியப்படுகிறது.
# விந்தியவர்மன்


**விந்தியவர்மன்** (*Vindhyavarman*) (ஆட்சிக்காலம். 1175-1194 கிபி) மத்திய இந்தியாவின் மால்வா பகுதியில் ஆட்சி செய்த பரமார வம்சத்தைச் சேர்ந்த இந்திய அரசனாவான். முந்தைய ஆண்டுகளில் பரமாரப் பிரதேசத்தை தங்கள் சொந்த இராச்சியத்துடன் இணைத்த சோலாங்கியர்களை இவன் தோற்கடித்தான்.  

## இராணுவ வாழ்க்கை
விந்தியவர்மனின் தந்தை முதலாம் செயயவர்மனின் ஆட்சியை தொடர்ந்து 20 ஆண்டு கால ஆட்சி நடைபெற்றது. பரமார சாம்ராச்சியம் முதலில் பல்லாலன் என்பவனால் கைப்பற்றப்பட்டது, பின்னர் சோலாங்கிய வம்சத்தின் (குசராத்தின் சாளுக்கியர்கள் என்றும் அழைக்கப்படுபவர்கள்) ஆட்சியின் கீழ் வந்தது. இவனது பேரன் முதலாம் அர்ச்சுனவர்மனின் கல்வெட்டின் படி, விந்தியவர்மன் குசராத்தின் மன்னனை வெற்றி பெற்றான். விந்தியவர்மன் இவ்வாறு மாளவத்தில் பரமார இறையாண்மையை மீண்டும் நிலைநாட்டினான். வரலாற்றாசிரியர் ரமேஷ் சந்திர மஜும்தார் என்பவரின் கூற்றுப்படி, விந்தியவர்மன் சோலாங்கிய மன்னன் இரண்டாம் மூலராசாவின் ஆட்சியின் போது (ஆட்சிக்காலம் 1175 - 1178) இதை நிறைவேற்றினான். இருப்பினும், ஏ. கே. மஜும்தார் மூலராஜாவின் ஆட்சியின் போது மால்வா சோலாங்கியரின் கட்டுப்பாட்டில் இருந்ததாக நம்புகிறார்.  

இவனது ஆட்சியின் போது, மால்வா போசளர்கள் , தேவகிரியின் யாதவர்களிடமிருந்து மீண்டும் மீண்டும் படையெடுப்புகளை எதிர்கொண்டது. விந்தியவர்மன் கோகஸ்தானம் என்ற இடத்தில் சோலாங்கிய படைத்தளபதி குமாரன் என்பவனால் தோற்கடிக்கப்பட்டான். ஆனால் இவன் இறப்பதற்கு முன் மால்வாவில் பரமார சக்தியை மீட்டெடுக்க முடிந்தது. பொ.ச. 1192- இல் தலைநகர் தார் நகரின் மீதான கட்டுப்பாட்டை மீண்டும் பெற்றான். இவனுக்குப் பின் இவ்னது மகன் சுபதவர்மன் ஆட்சிக்கு வந்தான் .  

## கலாச்சார நடவடிக்கைகள்
விந்தியவர்மனின் மந்திரி பில்ஹணன் "விஷ்ணுஸ்தோத்திர"த்தை இயற்றியதாகத் தெரிகிறது. பி. என். கௌதேக்கர் என்ற வரலாற்றாலாளிரின் கூற்றுப்படி பிலஹணன் 11ஆம் நூற்றாண்டில் வாந்த ஒரு கவிஞராவார். சமண அறிஞரான ஆசாதரன், ஒரு மிலேச்ச மன்னனால் (கோரி முகமது என அடையாளம் காணப்பட்டவன்) கைப்பற்றிய தனது தாயகமான சபடலக்ச நாட்டிற்கு குடிபெயர்ந்த போது எழுதினார். விந்தியவர்மன் என்று அடையாளப்படுத்தப்படும் தார் மன்னனுக்கு விசயவர்மன் என்று பெயர் சூட்டுகிறார். சமண அறிஞரான ஆச்சார்யர் மகாவீரருக்கும் பரமார அரசன் ஆதரவளித்தான்.
# ஜெப் லோப்



**ஜெப் லோப்** என்பவர் அமெரிக்க நாட்டு திரைப்படம் மற்றும் தொலைக்காட்சி எழுத்தாளர், தயாரிப்பாளர் மற்றும் வரைகதை புத்தக எழுத்தாளர் ஆவார். இவர் சமல்லவில்லே மற்றும் லாஸ்ட் போன்ற தொலைக்காட்சி தொடரில் தயாரிப்பாளர் மற்றும் எழுத்தாளராகவும், கமாண்டோ மற்றும் டீன் வோல்ப் போன்ற படங்களுக்கு எழுத்தாளராகவும் பணியாற்றியுள்ளார். மேலும் 2006 ஆம் ஆண்டு முதல் நவம்பர் 2008 வரை ஹீரோஸ் என்ற என்பிசி தொலைக்காட்சி தொடரில் எழுத்தாளர் மற்றும் இணை நிர்வாகத் தயாரிப்பாளராகவும் இருந்துள்ளார். 2010 இல் இவர் மார்வெல் தொலைக்காட்சியின் நிர்வாக துணைத் தலைவரானார்.
# ஜெசிகா ஜோன்சு (தொலைக்காட்சித் தொடர்)



**ஜெசிகா ஜோன்சு** என்பது நெற்ஃபிளிக்சு என்ற ஓடிடி தளத்திற்காக 'மெலிசா ரோசன்பெர்க்' என்பவர் உருவாக்கிய, அமெரிக்க நாட்டு துப்பறிவு குற்றப்புனைவு உளவியல் திரில்லர் கதைக்கள பின்னணியை கொண்ட மீநாயகன் தொலைக்காட்சி நாடகத் தொடர் ஆகும். இது இதே பெயரில் வெளியான மார்வெல் வரைகதை கதாபாத்திரத்தை மையமாக கொண்டு ஏபிசி ஸ்டுடியோஸ், டால் கேர்ள்சு புரொடக்சன்சு மற்றும் மார்வெல் தொலைக்காட்சி ஆகிய நிறுவனங்கள் இணைந்து தயாரித்துள்ளது.  

இந்த தொடரில் நடிகை கிறிஸ்டன் ரிட்டர் என்பவர் துப்பறிவு நிபுனராகவும், முன்னாள் மீநாயகனாகவும் ஜெசிகா ஜோன்சு என்ற முதன்மை கதாபாத்திரத்தில் நடித்துள்ளார். இவருடன் இணைந்து மைக் கோல்டர், ரேச்சல் டெய்லர், வில் டிராவல், எரின் மோரியார்டி, ஏகா டார்வில்லே, கேரி-ஆன் மோஸ், டேவிட் டென்னன்ட், ஜே. ஆர். ரமிரெஸ், டெர்ரி சென், லியா கிப்சன், ஜேனட் மெக்டீர், பெஞ்சமின் வாக்கர், சரிதா சௌத்ரி, ஜெர்மி பாப் மற்றும் டிஃப்பனி மேக் போன்ற பலர் நடித்துள்ளார்கள்.  

இந்தத் தொடரின் ஒரு பதிப்பு முதலில் 2010 இல் ஏபிசி என்ற தொலைக்காட்சிக்காக ரோசன்பெர்க்கால் என்பவரால் உருவாக்கப்பட்டது, ஆனால் அதன் ஒளிபரப்பு இரத்து செய்யப்பட்டதன் காரணமாக, 2013 இன் பிற்பகுதியில் நெற்ஃபிளிக்சு என்ற ஓடிடி தளத்திற்க்காக சில பல மறு பதிப்புகள் செய்து ரோசன்பெர்க் என்பவரால் மீண்டும் தொடர் உருவாக்கப்பட்டது. பின்னர் ஜெசிகா ஜோன்சு என்ற கதாபாத்திரத்திற்க்காக நடிகை கிறிஸ்டன் ரிட்டர் என்பவர் டிசம்பர் 2014 இல் நடித்தார். இந்த தொடர் நியூயார்க் நகரத்தில் படமாக்கப்பட்டது.  

இந்த தொடரின் முதல் பருவத்தின் அனைத்து அத்தியாயங்களும் நவம்பர் 20, 2015 அன்று வெளியாகி, விமர்சகர்கள் இடையே ரிட்டர் மற்றும் டெனன்ட்டின் நடிப்பு மற்றும் தொடரின் நாய்ர் டோன், பாலுறவுக்கான அணுகுமுறை மற்றும் கற்பழிப்பு, தாக்குதல் போன்ற சித்தரிப்புகள் போன்றவற்றிக்கு பாராட்டைப் பெற்றனர். சனவரி 2016 இல் நெற்ஃபிளிக்சு இந்த தொடரின் இரண்டாவது சீபருவத்திற்காக ஜெசிகா ஜோன்சுவின் கதாபாத்திரத்தை மேலும் புதுப்பித்தது, படப்பிடிப்பு ஏப்ரல் 2017 இல் தொடங்கி செப்டம்பர் 2017 இல் முடிவடைந்தது. இரண்டாவது வருவம் மார்ச் 8, 2018 அன்று வெளியிடப்பட்டது, மேலும் மூன்றாவது பருவம் ஏப்ரல் 12, 2018 அன்று தயாரிக்கப்பட்டு, ஜூன் 14, 2019 அன்று வெளியிடப்பட்டது. பிப்ரவரி 18, 2019 அன்று நெற்ஃபிளிக்சு தொடரை ரத்து செய்து, மூன்றாவது பருவம் கடைசி பருவமானது.  

## கதை
;பருவம் 1  
- ஜெசிகா ஜோன்சு ஒரு மீநாயகன் பெண் ஆவார், வில்லன் கில்கிரேவ் ஒருவரைக் கொல்லும் வரை ஒரு சிறிய மீநாயகன் வாழ்க்கையைக் கொண்டிருந்தார். அந்த சம்பவத்திற்குப் பிறகு, அவர் ஒரு தனியார் புலனாய்வாளராக மாறி, கொலையாளி கில்கிரேவை தடுத்து நிறுத்த போராடுகிறார்.

;பருவம் 2  
- இரண்டாவது பருவத்தில், கார்ல் மாலஸ் செய்த சோதனைகள் காரணமாக, ஜெசிகா ஜோன்சு தனது தாயார் இன்னும் உயிருடன் இருப்பதைக் கண்டுபிடித்தார்.

;பருவம் 3  
- மூன்றாவது பருவத்தில், ஜெசிகா ஜோன்சு என்பவர் கிரிகோரி சாலிங்கர் என்ற எதிரியை எதிர்கொள்கிறார், அவர் ஒரு மோசடியாளர் என்பதை நிரூபிக்க முயற்சி செய்கிறார்.

## தொடரின் பருவங்கள்
| 1 | 20 நவம்பர் 2015 | 13 |
| --- | --- | --- |
| 2 | 8 மார்ச் 2018 | 13 |
| 3 | 14 ஜூன் 2019 | 13 |
# லூக் கேஜ் (தொலைக்காட்சித் தொடர்)



**லூக் கேஜ்** என்பது நெற்ஃபிளிக்சு என்ற ஓடிடி தளத்திற்காக 'சியோ ஹோடாரி கோக்கர்' என்பவர் உருவாக்கிய, அமெரிக்க நாட்டு அதிரடி கதைக்கள பின்னணியை கொண்ட மீநாயகன் தொலைக்காட்சி நாடகத் தொடர் ஆகும். இது இதே பெயரில் வெளியான மார்வெல் வரைகதை கதாபாத்திரத்தை மையமாக கொண்டு மார்வெல் தொலைக்காட்சி மற்றும் ஏபிசி ஸ்டுடியோஸ் ஆகிய நிறுவனங்கள் இணைந்து தயாரித்துள்ளது.  

இந்த தொடரில் நடிகர் மைக் கோல்டர் என்பவர் லூக் கேஜ் என்ற கதாபாத்திரத்தில் நடித்துள்ளார், இவர் மனிதாபிமானமற்ற வலிமை மற்றும் உடைக்க முடியாத தோல் கொண்ட முன்னாள் குற்றவாளி, இப்போது குற்றம் மற்றும் ஊழலுக்கு எதிராக போராடுகிறார். இவருடன் இணைந்து மகேர்சாலா அலி, சிமோன் மிசிக், தியோ ரோஸி, எரிக் லாரே ஹார்வி, ரொசாரியோ டாசன், ஆல்ஃப்ரே வூட்டார்ட், கேப்ரியல் டென்னிஸ், முஸ்தபா ஷாகிர், ஜெசிகா ஹென்விக், பின் ஜோன்ஸ் மற்றும் ஸ்டீபன் ரைடர் போன்ற பலர் நடித்துள்ளார்கள்.  

இந்த தொடரின் வளர்ச்சி 2013 இன் பிற்பகுதியில் தொடங்கியது. டிசம்பர் 2014 இல் மார்வெலின் ஜெசிகா ஜோன்சு என்ற தொடரின் முதல் பருவத்தில் தோன்றுவதற்காக நடிகர் மைக் கோல்டர் என்பவர் கோல்டர் கேஜ் வேடத்தில் நடித்தார், மார்ச் 2015 இல் கோக்கர் ஷோரன்னராக பணியமர்த்தப்பட்டார். இந்தத் தொடர் நியூயார்க் நகரத்தில் படமாக்கப்பட்டது.  

இந்த தொடரின் முதல் பருவத்தின் அனைத்து அத்தியாயங்களும் செப்டம்பர் 30, 2016 அன்று திரையிடப்பட்டடு, அவை நேர்மறையான விமர்சனங்களைப் பெற்றன. டிசம்பர் 2016 இல், நெற்ஃபிளிக்சு லூக் கேஜை இரண்டாவது பருவத்தை புதுப்பித்து, ஜூன் 22, 2018 அன்று வெளியிடப்பட்டது. மூன்றாவது பருவத்தின் வளர்ச்சியின் போது நெற்ஃபிளிக்சு மற்றும் தொடரின் எழுத்தாளர்களுக்கு இடையே ஏற்பட்ட ஆக்கப்பூர்வமான வேறுபாடுகளைத் தொடர்ந்து, அக்டோபர் 19, 2018 அன்று நெற்ஃபிளிக்சு தொடரை ரத்து செய்தது.  

## தொடரின் பருவங்கள்
| 1 | 30 செப்டம்பர் 2016 | 13 |
| --- | --- | --- |
| 2 | 22 ஜூன் 2018 | 13 |
# அயன் பிஸ்ட் (தொலைக்காட்சித் தொடர்)



**அயன் பிஸ்ட்** என்பது நெற்ஃபிளிக்சு என்ற ஓடிடி தளத்திற்காக இசுகாட் பக் என்பவர் உருவாக்கிய, அமெரிக்க நாட்டு அதிரடி தற்காப்புக் கலை கதைக்கள பின்னணியை கொண்ட மீநாயகன் தொலைக்காட்சி நாடகத் தொடர் ஆகும். இது இதே பெயரில் வெளியான மார்வெல் வரைகதை கதாபாத்திரத்தை மையமாக கொண்டு ஏபிசி ஸ்டுடியோஸ் மற்றும் மார்வெல் தொலைக்காட்சி ஆகிய நிறுவனங்கள் இணைந்து தயாரித்துள்ளது. இது மார்வெல் திரைப் பிரபஞ்சத்தில் அமைக்கப்பட்டுள்ளது, இதன் உரிமைகள் பிற மற்ற திரைப்படங்களின் தொடர்ச்சியைப் பகிர்ந்து கொள்கிறது. அத்துடன் இந்த தொடரின் வழித்தொடராக தி டிபென்டெர்சு என்ற குறும் தொடர் உருவாக்கப்பட்டது.  

இந்த தொடரில் நடிகர் பின் ஜோன்சு என்பவர் டேனி ராண்ட் மற்றும் அயன் பிஸ்ட் போன்ற கதாபாத்திரங்களில் நடித்தார், இவர் ஒரு தற்காப்பு கலை நிபுணரான அவர் "அயன் பிஸ்ட்" என்று அழைக்கப்படும் ஒரு மாய சக்தியை அழைக்கும் திறன் கொண்டவர். இவருடன் இணைந்து ஜெசிகா ஹென்விக், டாம் பெல்ப்ரி, ஜெசிகா ஸ்ட்ரூப், ரமோன் ரோட்ரிக்ஸ், சச்சா தவான், ரொசாரியோ டாசன், டேவிட் வென்ஹாம், சிமோன் மிசிக் மற்றும் ஆலிஸ் ஈவ் ஆகியோர் நடித்துள்ளார்கள்.  

இந்த தொடரின் 13 அத்தியாயங்களைக் கொண்ட முதல் பருவம் மார்ச் 17, 2017 அன்று வெளியிடப்பட்டது. இது பொதுவாக விமர்சகர்களிடமிருந்து எதிர்மறையான விமர்சனங்களைப் பெற்றது. விமர்சன வரவேற்பு இருந்தபோதிலும், மூன்றாம் தரப்பு தரவு பகுப்பாய்வில் இருந்து இந்தத் தொடருக்கு வலுவான பார்வையாளர்கள் இருப்பதைத் தீர்மானித்தது. 10 எபிசோடுகளைக் கொண்ட இரண்டாவது பருவம் ஜூலை 2017 இல் தயாரிக்கப்பட்டு செப்டம்பர் 7, 2018 அன்று வெளியிடப்பட்டது. அக்டோபர் 12, 2018 அன்று நெற்ஃபிளிக்சு இரண்டு பருவங்களுக்குப் பிறகு தொடரை ரத்து செய்தது.  

## தொடரின் பருவங்கள்
| 1 | 17 மார்ச் 2017 | 13 |
| --- | --- | --- |
| 2 | 7 செப்டம்பர் 2018 | 10 |
# சஞ்சிப் பானர்ஜி


**சஞ்சிப் பானர்ஜி** (*Sanjib Banerjee*)(பிறப்பு: நவம்பர் 2, 1961) என்பவர் இந்திய நீதிபதி ஆவார். இவர் தற்போது மேகாலயா உயர் நீதிமன்றத்தின் தலைமை நீதிபதியாக பணியாற்றுகிறார். முன்பு சென்னை உயர் நீதிமன்றத்தின் தலைமை நீதிபதியாகவும், கல்கத்தா உயர் நீதிமன்ற நீதிபதியாகவும் பணியாற்றினார்.  

## பணி
பானர்ஜி தனது பள்ளிப்படிப்பை டார்ஜீலிங்கில் உள்ள தூய பால் பள்ளியில் பயின்றார். 1983-ல் பொருளாதாரத்தில் ஆனர்சுடன் இளம் அறிவியல் மற்றும் இளங்கலைச் சட்டம் (எல். எல். பி.) பட்டத்தினை 1986-87-ல் கொல்கத்தா பல்கலைக்கழகத்தில் பெற்றார். பானர்ஜி, *தி டெலிகிராப்* பத்திரிகையில் விளையாட்டுப்பிரிவு செய்தியாளராக பணியினைத் துவங்கினார். பின்னர் பானர்ஜி, 1990 நவம்பர் 21 அன்று வழக்கறிஞராகப் பணியாற்றிடப் பதிவு செய்தார். பல்வேறு உயர் நீதிமன்றங்களில் வழக்கறிஞராகப் பயிற்சி பெற்றார். 22 ஜூன் 2006 அன்று கொல்கத்தா உயர் நீதிமன்றத்தின் நிரந்தர நீதிபதியாகப் பதவியேற்றர். இதன் பின்னர், 31 டிசம்பர் 2020 அன்று சென்னை உயர்நீதிமன்றத்தின் தலைமை நீதிபதியாக நியமிக்கப்பட்டார். 4 ஜனவரி 2021 அன்று பதவியேற்ற பானர்ஜி நவம்பர் 17, 2021 அன்று மேகாலயா உயர் நீதிமன்ற நீதிபதியாக நியமிக்கப்பட்டார்.
# வினீத் கோத்தாரி


**வினீத் கோத்தாரி** (*Vineet Kothari*)(பிறப்பு: செப்டம்பர் 2, 1959) என்பவர் இந்திய நீதிபதி ஆவார். இவர் குஜராத் உயர் நீதிமன்றத்தின் முன்னாள் பொறுப்பு தலைமை நீதிபதி ஆவார். இவர் மதராசு உயர்நீதிமன்றம், கர்நாடகா உயர்நீதிமன்றம் மற்றும் இராஜஸ்தான் உயர்நீதிமன்றம் ஆகியவற்றின் நீதிபதியாகப் பணியாற்றி உள்ளார்.  

## கல்வி
பட்டய கணக்காளர்களின் சைனக் குடும்பத்தில் பிறந்தவர் கோத்தாரி. சோத்பூர் பலகலைக்கழகத்தில் 1978ஆம் ஆண்டு இளங்கலை வணிகவியல் பட்டம் பெற்றார். 26 ஆண்டுகளாகப் பட்டய கணக்காளராகப் பயிற்சி பிறகு, இவர் தனித்துவத்துடன் வருமான வரி மேல்முறையீட்டுத் தீர்ப்பாயத்தில் 15 ஆண்டுகளாக (1989 முதல் 2004 வரை) பணியாற்றினார். இவருடைய அண்ணன் திரு. பி. எம். கோத்தாரி வருமான வரி மேல்முறையீட்டுத் தீர்ப்பாயத்தில் உறுப்பினராக இருந்தார்.  

## நீதிபதி பணி
கோத்தாரி 13 ஜூன் 2005 அன்று இராஜஸ்தான் உயர் நீதிமன்ற நீதிபதியாகப் பதவி உயர்த்தப்பட்டார். ஏப்ரல் 18, 2016 அன்று கர்நாடக உயர் நீதிமன்ற நீதிபதியாக மாற்றப்பட்டார். நவம்பர் 23, 2018 அன்று சென்னை உயர் நீதிமன்ற நீதிபதியாக மாற்றப்பட்டார். 4 ஜனவரி 2021 அன்று குஜராத் உயர் நீதிமன்ற நீதிபதியாக மாற்றப்பட்டார். பின்னர் பொறுப்பு தலைமை நீதிபதியாகக் குஜராத் உயர் நீதிமன்றத்தில் 31 ஆகத்து 2021 நியமிக்கப்பட்டார். தலைமை நீதிபதியாக பணியாற்றிய விக்ரம் நாத் இந்திய உச்ச நீதிமன்றம் நீதிபதியாக நியமிக்கப்பட்டதால் இவர் இந்தப் பொறுப்பினை ஏற்றார். பின்னர் கோத்தார் செப்டம்பர் 1, 2021 அன்று வயது மூப்பின் காரணமாகப் பணி ஓய்வு பெற்றார்.
# எத்தில் வினைல் ஈதர்



**எத்தில் வினைல் ஈதர்** (*Ethyl vinyl ether*) CH<sub>3</sub>CH<sub>2</sub>OCH=CH<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். ஈனால் ஈதர் வகை சேர்மங்களில் எளிய தொடக்கச் சேர்மமான இது அறை வெப்பநிலையில் நீர்மமாக காணப்படுகிறது. செயற்கை கட்டுறுப்பாகவும் ஓர் ஒருமமாகவும் எத்தில் வினைல் ஈதர் பயன்படுத்தப்படுகிறது.  

## தயாரிப்பு
ஒரு காரத்தின் முன்னிலையில் அசிட்டைலீனும் எத்தனாலும் சேர்ந்து வினைபுரிந்தால் எத்தில் வினைல் ஈதர் உற்பத்தியாகிறது.  
## வினைகள்
எத்தில் வினைல் ஈதர் மூலக்கூறின் ஆல்க்கீன் பகுதி பல வினைகளில் பயன்படுகிறது. பாலிவினைல் ஈதரை உருவாக்கும் பலபடியாக்கல் வினை இதற்கு எடுத்துக்காட்டாகும். போரான் முப்புளோரைடு போன்ற இலூயிசு அமிலங்கள் இப்பலபடியாக்கல் வினையில் வினை தொடக்கப் பொருளாக பயன்படுகின்றன.  
பல்வேறு வகையான கரிமத் தொகுப்பு வினைகளிலும் எத்தில் வினைல் ஈதர் பங்கேற்கிறது. வினையூக்க அளவு அமிலங்களுடன் எத்தில் வினைல் ஈதர் ஆல்ககால்களுடன் சேர்க்கப்பட்டு கலப்பு அசிட்டால் சேர்மத்தைக் கொடுக்கிறது.  
:EtOCH=CH<sub>2</sub> + ROH → EtOCH(OR)CH<sub>3</sub>  
இந்த ஆல்ககால் பாதுகாப்பு வினை ஈரைதரோபிரானின் நடத்தையை ஒத்ததாக உள்ளது.  
எத்தில் வினைல் ஈதர் [4+2] வளையக் கூட்டு வினைகளிலும் பங்கேற்கிறது.  
பியூட்டைல் இலித்தியம் சேர்மத்துடன் புரோட்டான் நீக்க வினையில் ஈடுபட்டு அசிட்டைல் எதிர்மின் அயனிக்கு சமமான அயனியை அளிக்கிறது:  
:EtOCH=CH<sub>2</sub> + BuLi → EtOC(Li)=CH<sub>2</sub> + BuH  
## நச்சுத்தன்மை
வினைல் ஈதர்கள் உள்ளிழுக்கும் மயக்க மருந்துகளாகப் பயன்படுத்தப்படுவதால், இவற்றின் நச்சுத்தன்மை பெரிதும் ஆராயப்பட்டது. நெருங்கிய தொடர்புடைய மெத்தில் வினைல் ஈதரின் உயிர் கொல்லும் அளவு வாய்வழியாக எலிகளுக்கு கொடுக்கப்பட்டபோது 4 கி/கி.கி என்ற அளவுக்கும் அதிகமாகும்.
# ஈரைதரோபிரான்

**ஈரைதரோபிரான்** (*Dihydropyran*) என்பது C<sub>5</sub>H<sub>8</sub>O என்ற மூலக்கூற்று வாய்ப்பாட்டால் இரண்டு பல்லினவளையச் சேர்மங்களைக் குறிக்கப் பயன்படுத்தப்படுகிறது.  
அவை:  
- 3,4-ஈரைதரோ-2ஐ-பிரான்
- 3,6- ஈரைதரோ-2ஐ-பிரான்
## பெயரிடல்
ஈரைதரோ என்பது மூல சேர்மமான பிரானிலிருந்து ஓர் இரட்டைப் பிணைப்பை நீக்க இரண்டு ஐதரசன் அணுக்கள் தேவை என்பதைக் குறிக்கிறது. முன்னொட்டுக்கு முன்னால் உள்ள எண்கள் ஐதரசனின் இருப்பிட நிலையைக் குறிக்கின்றன. இரட்டைப்பிணைப்பின் இடத்தையல்ல என்பது கவனிக்கத்தக்கது. இடையில் உள்ள ஐ என்பது குறிக்கப்பட்ட ஐதரசனைக் குறிக்கிறது. இது இரட்டைப் பிணைப்பு இல்லாத இடத்தில் இருக்கும் இரண்டாவது ஐதரசன் அணுவாகும்
# கொள்ளிதீவு


**கொள்ளிதீவு** நாகப்பட்டினம் மாவட்டம், வேதாரண்யம் வட்டத்தில் உள்ள வேதாரண்யம் நகராட்சி எல்லைக்குள் அமைந்துள்ள ஒரு தீவுக் கிராமம் ஆகும்.கிழக்கில் வங்கக் கடலும் மேற்கு மற்றும் தெற்கு வடக்குப் பகுதியில் ஆறுகள் சூழ்ந்த ஒரு சிறிய நிலப்பரப்பு கொள்ளித்தீவு என்று அரசு ஆவணங்களாலும், பொதுமக்கள் பேச்சு வழக்கிலும் இருந்து வருகிறது.
# தி டிபென்டெர்சு (தொலைக்காட்சித் தொடர்)



**தி டிபென்டெர்சு** என்பது நெற்ஃபிளிக்சு என்ற ஓடிடி தளத்திற்காக டக் பெட்ரீ மற்றும் மார்கோ ராமிரெஸ் ஆகியோர் இணைந்து உருவாக்கிய, அமெரிக்க நாட்டு அதிரடி மீநாயகன் தொலைக்காட்சி நாடக குறுந்தொடர் ஆகும். இந்த தொடர் மார்வெல் வரைகதை கதாபாத்திரங்களான டேர்டெவில், ஜெசிகா ஜோன்சு, லூக் கேஜ் மற்றும் அயன் பிஸ்ட் ஆகியவற்றை அடிப்படையாகக் கொண்டு ஒரு மீநாயகன் குழுவாக உருவாக்கப்பட்டுள்ளது.  

இது மார்வெல் திரைப் பிரபஞ்சத்தில் அமைக்கப்பட்டுள்ளது. இதன் உரிமைகள் பிற மற்ற திரைப்படங்களின் தொடர்ச்சியைப் பகிர்ந்து கொள்கிறது. இந்த குறுந்தொடர் என்பது மார்வெலின் நெற்ஃபிளிக்சு தொலைக்காட்சி தொடருடன் இணைந்து வழங்கும் பல ஒன்றோடொன்று இணைக்கப்பட்ட தொடர்களுக்கான மகாசங்கம நிகழ்வாகும். இது ஏபிசி ஸ்டுடியோஸ் மற்றும் கோடார்ட் டெக்ஸ்டைல்ஸ் ஆகியவற்றுடன் இணைந்து மார்வெல் தொலைக்காட்சியும் தயாரித்துள்ளது.  

இந்தத் தொடரில் மாட் மர்டாக் மற்றும் டேர்டெவிலாக சார்லி சாக்ஸ் என்பவரும், ஜெசிகா ஜோன்ஸாக நடிகை கிரிஸ்டன் ரிட்டரும், லூக் கேஜாக நடிகர் மைக் கோல்டரும் மற்றும் டேனி ராண்ட் மற்றும் அயர்ன் பிஸ்டாக நடிகர் பின் ஜோன்சு என்பவரும் நடித்துள்ளனர்.  

இந்த தொடர் ஜூலை 31, 2017 அன்று நியூயார்க்கில் திரையிடப்பட்டது, ஆகஸ்ட் 18 அன்று நெற்ஃபிளிக்சு இல் அனைத்து எட்டு அத்தியாயங்களும் வெளியிடப்பட்டன. விமர்சகர்கள் மத்தியில் இந்த மகா சங்கமம் பற்றி பெரும்பாலும் நேர்மறையான கருத்து இருந்தது.  

## கதை
இது டேர்டெவில் தொடரின் இரண்டாவது பருவத்தின் சில மாதங்களுக்குப் பிறகு மற்றும் அயன் பிஸ்டின் தொடரின் முதல் பருவத்திற்கு ஒரு மாதத்திற்குப் பிறகு, டேர்டெவில், ஜெசிகா ஜோன்சு, லூக் கேஜ் மற்றும் அயர்ன் பிஸ்ட் ஆகியோர் நியூயார்க் நகரத்தில் அவர்களின் பொதுவான எதிரியாக கை உடன் சண்டையிடுகிறார்கள்.
# புது காசி விஸ்வநாதர் கோயில்



**புது காசி விஸ்வநாதர் கோயில்** (**New Vishwanath Temple** or **Birla Temple**) இந்தியாவின் உத்தரப் பிரதேச மாநிலத்தின் பூர்வாஞ்சல் பிரதேசத்தில் வாரணாசி நகரத்தில் அமைந்துள்ள பனாரஸ் இந்து பல்கலைக்கழக வளாகத்தில் அமைந்துள்ளது. தொழில் அதிபர்களான பிர்லா குடும்பத்தினர் இக்கோயிலை 1966-ஆம் ஆண்டில் கட்டி காசி விஸ்வநாதருக்கு] அர்ப்பணித்தனர். இக்கோயில் கோபுரம் 250 அடி உயரம் கொண்டது.  

## வரலாறு
வாரணாசியில் உள்ள காசி விஸ்வநாதர் கோயில் பலமுறை தில்லி சுல்தான்கள் மற்றும் முகலாயர்களால் இடித்து தரைமட்டமாக்கப்பட்டது. காசி விஸ்வநாதர் கோயில் பொ.ஊ. 1194-ஆம் ஆண்டில் தில்லி சுல்தான் குத்புத்தீன் ஐபக் என்ற அடிமை வம்ச மன்னரும், 1447-1458 இடைப்பட்ட காலத்தில் ஜவுன்பூர் சுல்தான் உசைன் ஷா ஷர்க்கியாலும், பிறகு அவுரங்கசீப்பாலும் இடித்துத் தள்ளப்பட்டதுடன், இடித்த இடத்தில் ஞானவாபி பள்ளிவாசல் எழுப்பப்ப்பட்டது.  

1931-ஆம் ஆண்டில், இந்திய விடுதலை இயக்க வீரரான பண்டிட் மதன் மோகன் மாளவியா என்பவரால், பனாரஸ் இந்து பல்கலைக்கழக வளாகத்தில் காசி விஸ்வநாதர் கோயில் கட்டிட அமைப்பில் கோயிலை நிறுவ அடிக்கல் நாட்டப்பட்டது. இக்கோயில் கட்டுவதற்கு பிர்லா குடும்பத்தினர் நிதியுதவி அளித்தனர். இக்கோயிலை கட்ட 35 ஆண்டுகள் ஆனது. 1966-ஆம் ஆண்டில் திறக்கப்பட்ட இக்கோயில் கோபுரத்தின் உயரம் 77 மீட்டர் ஆகும். இது இந்தியாவில் மிகவும் உயரமான கோயில் ஆகும். இக்கோயில் பளிங்குக் கல் மற்றும் மணற்கற்களால் கட்டப்பட்டது.  

தரை தளத்தில் இக்கோயில் மூலவரான காசி விஸ்வநாதர் சன்னதி உள்ளது. முதல் தளத்திதில் அண்ணபூரணி, நடராசர், துர்கை, அனுமார், இலக்குமி நாராயணன், விநாயகர், நந்தி மற்றும் பைவரர் ஆகிய தெய்வங்களுக்கான சன்னதிகள் உள்ளது. கோயில் உட்புறச் சுவர்களில் பகவத் கீதையின் சுலோகங்கள் பொறிக்கப்பட்டுள்ளது.  

## அமைவிடம்
காசி விஸ்வநாதர் கோயிலுக்கு தென்மேற்கே 7 கி.மீ. தொலைவிலும், வாரணாசி சந்திப்பு தொடருந்து நிலையத்திலிருந்து 9 கி.மீ. தொலைவிலும் உள்ளது.  

## படக்காட்சிகள்

## இதனையும் காண்க
- பனாரசு இந்து பல்கலைக்கழகம்
- காசி விஸ்வநாதர் கோயில்
# தி பனிஷர் (தொலைக்காட்சித் தொடர்)



**தி பனிஷர்** என்பது நெற்ஃபிளிக்சு என்ற ஓடிடி தளத்திற்காக இசுடீவ் லைட்ஃபூட் என்பவர் உருவாக்கிய, அமெரிக்க நாட்டு அதிரடி தொலைக்காட்சி நாடகத் தொடர் ஆகும். இது இதே பெயரில் வெளியான மார்வெல் வரைகதை கதாபாத்திரத்தை மையமாக கொண்டு ஏபிசி ஸ்டுடியோஸ் மற்றும் மார்வெல் தொலைக்காட்சி ஆகிய நிறுவனங்கள் இணைந்து தயாரித்துள்ளது. இது மார்வெல் திரைப் பிரபஞ்சத்தில் அமைக்கப்பட்டுள்ளது, இதன் உரிமைகள் பிற மற்ற திரைப்படங்களின் தொடர்ச்சியைப் பகிர்ந்து கொள்கிறது. அத்துடன் இந்த தொடரின் வழித்தொடராக டேர்டெவில் என்ற தொடர் உருவாக்கப்பட்டுள்ளது.  

இந்தத் தொடர் பிராங்க் கோட்டையைச் சுற்றி வருகிறது, அவர் குற்றத்தை எதிர்த்துப் போராடுவதற்காக கொடிய முறைகளைப் பயன்படுத்தி அவரே குற்றவாளிகளுக்கு தண்டனை கொடுப்பவராக நடிகர் ஜோன் பெர்ந்தல் என்பவர் டேர்டெவிலின் கதாபாத்திரத்தில் நடித்துள்ளார். இவருடன் இணைந்து எபோன் மோஸ்-பச்ராச், பென் பார்னெஸ், அம்பர் ரோஸ் ரேவா, டேனியல் வெப்பர், பால் ஷூல்ஸ், ஜேசன் ஆர். மூர், மைக்கேல் நாதன்சன், ஜெய்ம் ரே நியூமன், டெபோரா ஆன் வோல், ஜோஷ் ஸ்டீவர்ட், புளோரியானா லிமா மற்றும் ஜார்ஜியா விக்ஹாம் ஆகியோர் நடித்துள்ளனர்.  

பனிஷரை மையமாகக் கொண்ட ஒரு தொலைக்காட்சித் தொடர், 2011 இல் பாக்ஸ் தொலைக்காட்சியில் ஒளிபரப்பாகும் என அறிவிக்கப்பட்டது, ஆனால் அந்த திட்டம் தோல்வியடைந்து, ஜூன் 2015 இல் டேர்டெவிலின் இரண்டாவது பருவத்தில் நடிகர் ஜோன் பெர்ந்தல் நடித்தார். டேர்டெவிலின் இரண்டாவது பருவம் வெளியிடப்படுவதற்கு முன்பு, சனவரி 2016 இல் தி பனிஷர் என்ற தலைப்பில் வழித்தொடர் உருவாக்கம் தொடங்கியது. ஏப்ரல் 2016 இல் மார்வெல் மற்றும் நெற்ஃபிளிக்சு இந்தத் தொடர் பற்றிய செய்திகள் அறிவித்தது. இந்தத் தொடர் நியூயார்க் நகரில் படமாக்கப்பட்டது.  

இந்த தொடரின் முதல் பருவம் அனைத்து அத்தியாயங்களும் நவம்பர் 17, 2017 அன்று வெளியிடப்பட்டன. ஒரு மாதத்திற்குப் பிறகு, இந்தத் தொடரின் இரண்டாவது பருவம் தயாரிக்கப்பட்டு, சனவரி 18, 2019 அன்று வெளியிடப்பட்டது. பிப்ரவரி 18, 2019 அன்று நெற்ஃபிளிக்சு இரண்டு பருவங்களுக்கு பிறகு தொடரை ரத்து செய்தது.  

## தொடரின் பருவங்கள்
| 1 | 17 நவம்பர் 2017 | 13 |
| --- | --- | --- |
| 2 | 18 ஜனவரி 2019 | 13 |
# பள்ளப்பட்டி சடையக் கவுண்டர் கைலாசம்

**பள்ளப்பட்டி சடைய கவுண்டர் கைலாசம்** (*Palapatti Sadaya Goundar Kailasam*)(12 செப்டம்பர் 1915-10 ஆகஸ்ட் 1986) என்பவர் சென்னை உயர்நீதிமன்றத்தின் முன்னாள் தலைமை நீதிபதி மற்றும் இந்திய உச்ச நீதிமன்றத்தின் நீதிபதி ஆவார்.  

## கல்வி
கைலாசம் தமிழ்நாட்டின் சேலம் மாவட்டத்தில் ஜமீன்தார் குடும்பத்தில் பிறந்தார். 1935-ல் சென்னை மாநிலக் கல்லூரியில் தாவரவியலில் இளநிலையில் தேர்ச்சி பெற்றார். 1937-ல், சென்னை சட்டக் கல்லூரியில் சட்டப் பட்டப்படிப்பை முடித்தார். இவர் 1965-ல் சென்னை உயர் நீதிமன்றத்தின் அரசு வழக்கறிஞராக நியமிக்கப்பட்டார். பின்னர் சில நாட்கள் மாநில அரசுத் தலைமை வழக்கறிஞராக சிறிதுகாலம் பணியாற்றினார்.  

## நீதிபதி பணி
கைலாசம் 20 அக்டோபர் 1960-ல் சென்னை உயர் நீதிமன்றத்தின் நிரந்தர நீதிபதி ஆனார். ஏப்ரல் 8, 1976-ல் தலைமை நீதிபதியாகப் பதவி உயர்வு பெற்றார். நீதிபதி கைலாசம் 1977-ல் உச்ச நீதிமன்ற நீதிபதியாக நியமிக்கப்பட்டார். இவர் செப்டம்பர் 12, 1980 அன்று பணி ஓய்வு பெற்றார்.  

## குடும்பம்
நீதியரசர் கைலாசம், தமிழ் கவிஞர் சௌந்தர கைலாசத்தினை மணந்தார். இவருடைய மகள் நளினி ஆவார். இவர் இந்தியாவின் முன்னாள் மத்திய அமைச்சர் ப. சிதம்பரத்தின் மனைவியாவார்.
# மார்வெலின் நெற்ஃபிளிக்சு தொலைக்காட்சி தொடர்கள்



**மார்வெலின் நெற்ஃபிளிக்சு தொலைக்காட்சி தொடர்கள்** என்பது மார்வெல் வரைகதை வெளியீடுகளில் தோன்றிய கதாபாத்திரங்களை அடிப்படையாகக் கொண்டு நெற்ஃபிளிக்சு என்ற ஓடிடி தளத்திற்காக உருவாக்கப்பட்டு ஒன்றோடொன்று இணைக்கப்பட்ட அமெரிக்க நாட்டு தொலைக்காட்சித் தொடர்களின் தொகுப்பாகும். இந்த தொடர்கள் ஏபிசி ஸ்டுடியோஸ் மற்றும் மார்வெல் தொலைக்காட்சி நிறுவனங்களால் தயாரிக்கப்பட்டது, அவை மார்வெல் திரைப் பிரபஞ்சத்தில் அமைக்கப்பட்டு, உரிமையாளரின் திரைப்படங்கள் மற்றும் பிற தொலைக்காட்சித் தொடர்களின் தொடர்ச்சியை அங்கீகரிக்கின்றன. இந்த மார்வெல் நெற்ஃபிளிக்சு தொடர்களின் குழுவை "மார்வெல் ஸ்ட்ரீட்-லெவல் கிரோஸ்" அல்லது "மார்வெல் நைட்ஸ்" என்று அழைக்கப்படுகின்றது.  

2013 இல் மார்வெல் மற்றும் நெற்ஃபிளிக்சு இடையிலான ஒப்பந்தம் நவம்பரில் அறிவிக்கப்பட்டது. அதை தொடர்ந்து டேர்டெவில் (2015–2018), ஜெசிகா ஜோன்சு (2015–2019), லூக் கேஜ் (2016–2018) மற்றும் அயன் பிஸ்ட் (2017–2018), ஆகிய தனித் தொடர்கள் தயாரிக்கப்பட்டு ஒளிபரப்பானது. அத்துடன் ஒன்றோடொன்று இணைக்கப்பட்ட தி டிபென்டெர்சு (2017) என்ற தொடரும்,டேர்டெவிலில் இருந்து ஒரு வழித்தொடரான தி பனிஷர் (2017–2019) என்ற தொடரும் உருவானது. இந்தத் தொடர்கள் அனைத்தும் நியூயார்க் மாநிலத்தில் படமாக்கப்பட்டன.  

இந்தத் தொடரில் மாட் மர்டாக் மற்றும் டேர்டெவிலாக சார்லி சாக்ஸ், ஜெசிகா ஜோன்சுவாக கிரிஸ்டன் ரிட்டர், லூக் கேஜாக மைக் கால்டர், மற்றும் டேனி ராண்ட் மற்றும் அயர்ன் பிஸ்ட் ஆக பின் ஜோன்சு ஆகியோர் நடித்துள்ளனர், இவர்கள் அனைவரும் தி டிபென்டெர்சு ஒன்றாக நடித்துள்ளனர், மேலும் ஜோன் பெர்ந்தல் என்பவர் பனிஷர் மற்றும் பிராங்காக நடித்துள்ள்ளார். அத்துடன் மார்வெலுடன் ஒரு சிறப்பு ஒப்பந்தத்தில் கையெழுத்திட்ட ரொசாரியோ டாசன் உட்பட பல நடிகர்கள் பல்வேறு தொடர்களில் நடித்துள்ளனர்.  

மார்வெலின் தாய் நிறுவனமான டிஸ்னி தனது சொந்த ஓடிடி தள சேவையான டிஸ்னி+ க்காக பல தொடர்கள் தயாரித்து வருவதால்,நெற்ஃபிளிக்சு இல் இருந்து அனைத்து தொடர்களையும் பிப்ரவரி 2019க்குள் ரத்து செய்யப்பட்டது. ஒப்பந்தப்படி நெற்ஃபிளிக்சில் ஒளிபரப்பான மார்வெல் தொடர்களின் கதாபாத்திரங்களை பயன்படுத்துவதற்கு மார்வெல் இரண்டு ஆண்டுகள் காத்திருக்க வேண்டும் என்பது குறிப்பிடத்தக்கது.  

## வளர்ச்சி
அக்டோபர் 2013 வாக்கில், மார்வெல் நிறுவனம் நெற்ஃபிளிக்சு மற்றும் அமேசான் பிரைம் வீடியோ போன்ற ஓடிடித் தளத்திற்கு தொடர்களை தயாரிக்க தங்களின் ஆர்வத்தை வெளிப்படுத்தும் வகையில் நான்கு நாடகத் தொடர்களும் மற்றும் குறும் தொடர்களும் கோரிய நேரத்து ஒளித சேவைகள் கீழ் தயாரிக்க முன் வந்தது. அதை தொடர்ந்து டேர்டெவில், ஜெசிகா ஜோன்சு, அயன் பிஸ்ட் மற்றும் லூக் கேஜ் ஆகியவற்றின் அடிப்படையில் நேரடி தொடர்களை நெற்ஃபிளிக்சு வழங்குவதாக டிஸ்னி அடுத்த மாதம் அறிவித்தது.  

## தொடர்கள்
| 1 | இசுடீவன் எஸ். டெக்நைட் |  |
| --- | --- | --- |
| 2 | 18 மார்ச் 2016 | டக் பெட்ரி & மார்கோ ராமிரெஸ் |
| 3 | 19 அக்டோபர் 2018 | எரிக் ஓல்சன் |
| 2 | 8 மார்ச் 2018 |  |
| 3 | 14 ஜூன் 2019 | மெலிசா ரோசன்பெர்க் & இசுகாட் ரெனால்ட்ஸ் |
| 2 | 22 ஜூன் 2018 |  |
| 2 | 7 செப்டம்பர் 2018 | எம். ரேவன் மெட்ஸ்னர் |
| 2 | 18 ஜனவரி 2019 | } |
# ஹரிகா துரோணவல்லி



**ஹரிகா துரோணவல்லி** (பிறப்பு 12 ஜனவரி 1991) ஒரு இந்திய சதுரங்க கிராண்ட்மாஸ்டர் ஆவார். அவர் 2012, 2015 மற்றும் 2017 ஆம் ஆண்டுகளில் மகளிர் உலக சதுரங்க வாகையாளர் போட்டியில் மூன்று வெண்கலப் பதக்கங்களை வென்றுள்ளார். ஹரிகாவிற்கு 2007-08 ஆம் ஆண்டிற்கான அர்ஜுனா விருது இந்திய அரசால் வழங்கப்பட்டது. 2016 ஆம் ஆண்டில், அவர் சீனாவின் செங்டுவில் நடந்த பிடே மகளிர் கிராண்ட் பிரிக்ஸ் நிகழ்வை வென்று, பெண்களுக்கான பிடே உலகத் தரவரிசையில் 11ஆம் இடத்திள் இருந்து 5ஆம் இடத்தை அடைந்தார். விளாடிமிர் கிராம்னிக், ஜூடிட் போல்கர் மற்றும் விஸ்வநாதன் ஆனந்த் ஆகியோரை இவரது சதுரங்க முன்மாதிரிகளாகக் கருதுகிறார். விளையாட்டுத் துறையில் இவர் ஆற்றிய பங்களிப்புகளுக்காக அவருக்கு பத்மஸ்ரீ விருது 2019ஆம் ஆண்டில் வழங்கப்பட்டது.  

## ஆரம்ப கால வாழ்க்கை
ஹரிகா, 12 ஜனவரி 1991 அன்று, திரு. ரமேஷ்-திருமதி. ஸ்வர்ணா துரோணவல்லி தம்பதிக்கு குண்டூரில் பிறந்தார். அங்கு அவர் ஸ்ரீ வெங்கடேஸ்வரா பால குடீர் பள்ளியில் பயின்றார். அவரது தந்தை ரமேஷ், மங்களகிரியில் உள்ள பஞ்சாயத்து சபை உட்பிரிவில் துணை நிர்வாகப் பொறியாளராகப் பணிபுரிகிறார். சிறு வயதிலேயே சதுரங்க விளையாட்டில் அதிக ஆர்வம் கொண்ட ஹரிகா, 9 வயதுக்குட்பட்டோருக்கான தேசிய வாகையாளர் போட்டியில் பதக்கம் வென்றார். அதைத் தொடர்ந்து 10 வயதுக்குட்பட்ட பெண்களுக்கான உலக இளையோர் சதுரங்கவாகையாளர் போட்டியில் வெள்ளிப் பதக்கம் வென்றார். அச்சமயம் பயிற்சியாளர் என்.வி.எஸ்.ராமராஜுவை அணுகி, அவரின் உதவியோடு தனது விளையாட்டை மேலும் செம்மைப்படுத்தினார். இவர் கிராண்ட்மாஸ்டர் ஆன இரண்டாவது இந்தியப் பெண்மணி ஆவார் (கோனேரு ஹம்பிக்குப் பிறகு).  

ஆகஸ்ட் 2018 இல் ஹைதராபாத்தைச் சேர்ந்த கார்த்திக் சந்திராவை ஹரிகா மணந்தார். அவரது சகோதரி, தெலுங்குத் திரைப்பட இயக்குநர் கே. எஸ். ரவீந்திரரை மணந்துள்ளார்.
# 3,4-ஈரைதரோபிரான்



**3,4-ஈரைதரோபிரான்** (*3,4-Dihydropyran*) என்பது C<sub>5</sub>H<sub>8</sub>O என்ற மூலக்கூற்று வாய்ப்பாட்டால் விவரிக்கப்படும் பல்லினவளையச் சேர்மமாகும். ஆறு உறுப்புகள் கொண்ட C<sub>5</sub>O வளையமானது ஆக்சிசனை ஒட்டி நிறைவுறாத்தன்மையைக் கொண்டுள்ளது. மாற்றியமான 3,6-ஈரைதரோபிரானில் உள்ள மெத்திலீன் குழு இரட்டைப் பிணைப்பையும் ஆக்சிசனையும் பிரிக்கிறது. ஈரைதரோபிரான்கள் ஆல்ககால்களுக்கான பாதுகாப்புக் குழுவாகப் பயன்படுத்தப்படுகின்றன. இதுவொரு நிறமற்ற நீர்மமாகும்.  

## தயாரிப்பு

டெட்ரா ஐதரோபர்பியூரைல் ஆல்ககாலை 300-400 பாகை செல்சியசு வெப்பநிலையில் அலுமினாவின் மீது செலுத்தி நிர் நீக்க வினைக்கு உட்படுத்தி 3,4-ஈரைதரோபிரான் தயாரிக்கப்படுகிறது. டெட்ரா ஐதரோபோலிக் அமிலத்தை டெட்ரா ஐதரோ-2-பரோயிக் அமிலத்தைக் கொண்டு தயாரிக்கலாம்.  
:  
## வினைகள்
கரிமத் தொகுப்பு வினைகளில் 2-டெட்ரா ஐதரோபிரானைல் குழுவானது ஆல்க்கால்களை பாதுகாக்கும் குழுவாகப் பயன்படுத்தப்படுகிறது.  

ஈரைதரோபிரானுடன் ஆல்ககால் வினைபுரியும்போது டெட்ரா ஐதரோபிரான் ஈதர் உருவாகி ஆல்ககாலை பல்வேறு வகையான வினைகளில் இருந்து பாதுகாக்கிறது. ஆல்ககால் பின்னர் அமில நீராற்பகுப்பு மூலம் மீட்டமைக்கப்படுகிறது. இது 5-ஐதராக்சிபெண்டனால் உருவாவதோடு இணைகிறது.  

: அவசியமாகும்.]]
# சிர்பூர் ஏரி


**சிர்பூர் ஏரி** (*Sirpur Lake*) இந்தியாவின் மத்தியப் பிரதேச மாநிலத்தில் உள்ள இந்தூர்-தார் சாலையில் அமைந்திருக்கிறது. ஏரியின் மொத்த பரப்பளவும் அதைச் சுற்றியுள்ள பாதுகாக்கப்பட்ட பகுதியும் சேர்ந்து மொத்தம் 800 ஏக்கர் (சுமார் 3.6 சதுர கிலோமீட்டர்) பரப்பளவாகும். இந்த ஏரி இந்தூர் நகராட்சி ஆணையத்தின் அதிகார வரம்பிற்கு உட்பட்டதாகும்.  

## வரலாறு
சிர்பூர் ஏரி 20 ஆம் நூற்றாண்டின் தொடக்கத்தில் இந்தூர் மாநிலத்தின் ஒல்கர்களால் உருவாக்கப்பட்டது. இந்தியாவின் சுதந்திரம் மற்றும் அரச வீடுகள் அழிந்த பிறகு, ஏரியைச் சுற்றி மதத் தளங்கள் ஏராளமாக வளரத் தொடங்கின. பல ஆண்டுகளாக இதன் அருகில் வசிக்கும் மக்களால் ஏரி ஆக்கிரமிக்கப்பட்டது. மீன்பிடித்தல், வேட்டையாடுதல், மாடு மேய்த்தல், கழிவுகளை கொட்டுதல் போன்ற சட்டவிரோத நடவடிக்கைகள் ஏரியின் சூழலியலை கிட்டத்தட்ட அழித்துவிட்டன.  

## மறுசீரமைப்பு
குறிப்பிடத்தக்க பறவை வாழ்விடமாக இந்த ஏரியை இந்தூரின் ஒல்கர்களால் அங்கீகரித்திருந்தனர். 1980 ஆம் ஆண்டுகளின் முற்பகுதியில், இந்தூரின் புகழ்பெற்ற பத்மசிறீ விருது பெற்றவருமான புகைப்படக் கலைஞர் பாலு மோண்டே ஏரியை மீட்டெடுக்கும் முயற்சியைத் தொடங்கினார். முதலில் தனியாகவும் பின்னர் அவரது நண்பர்களுடன் இணைந்தார். குறிப்பாக, அபிலாசு காண்டேகர். மாண்டே மற்றும் காண்டேகர் ஆகியோர் இணைந்து 1992 ஆம் ஆண்டு தி நேச்சர் வாலண்டியர்சு என்ற தன்னார்வத் தொண்டு நிறுவனத்தை நிறுவினர். முதன்மையாக ஏரியின் சூழலியலை மீட்டெடுத்து அதை சிறந்த பறவைகள் வாழும் இடமாக உருவாக்கினர்.  

ஏரி மீட்கப்பட்டதால், அது பல பறவை இனங்களின் தாயகமாக மாறியது. மங்கோலியா மற்றும் சைபீரியாவிலிருந்து சிர்பூரில் குளிர்காலத்திற்காக பறவைகள் இடம்பெயர்ந்தன. ரத்தி செல்டக் உட்பட புலம்பெயர்ந்த பறவைகள் பல வரத் தொடங்கின. *சிர்பூரின் பறவைகள்* என்ற புத்தகத்தில் இங்கு மொத்தம் 130 இனங்கள் இருப்பதாக பட்டியலிடப்பட்டுள்ளது.  

## பன்னாட்டு நிலை
இந்த ஏரி 2015 ஆம் ஆண்டில் மத்தியப் பிரதேசத்தின் 19 முக்கியமான பறவைப் பகுதிகளில் ஒன்று என பன்னாட்டு பறவைகள் சங்கத்தினரால் அங்கீகரிக்கப்பட்டது.  

இந்தூருக்கு அருகிலுள்ள மற்றொரு பறவைகள் சரணாலயம் யசுவந்த் சாகர் ஆகும்.  

## இயற்கை அறிவு மையம்
சிர்பூர் ஏரியின் சூழலியல் பற்றி மக்களுக்கும் பார்வையாளர்களுக்கும் கற்பிப்பதற்காக ரூ.2.5 கோடி செலவில் ஒரு விளக்க மையம் நிறுவப்படுகிறது.  

## மேலும் பார்க்கவும்
- இந்தூர்
# ஆலன் பைன்



**ஆலன் பைன்** என்பவர் அமெரிக்க நாட்டு தலைமை நிர்வாகி ஆவார். இவர் ரோட் தீவு பல்கலைக்கழகத்தில் இளங்கலை பிரிவில் பட்டம் பெற்றார்.  

## தொழில்
இவர் ஆரம்பத்தில் கோல்கோ பொம்மைகளுக்கான சந்தைப்படுத்தலின் மூத்த துணைத் தலைவராக இருந்தார். 1996 இல் மார்வெல் என்டர்டெயின்மென்ட் குழுமத்தால் பணியமர்த்தப்பட்டார். பின்னர் புதிதாக இணைக்கப்பட்ட மார்வெல் எண்டர்பிரைசஸின் கீழ் 1998 இல் டாய் பிஸ் டிவிஷனல் தலைமை நிர்வாக அதிகாரியானார். பின்னர் மார்வெல் என்டர்டெயின்மென்ட் நிறுவனத்தின் தலைவராக பதவி உயர்வு பெற்றார்.
# ஜோ கசாடா



**ஜோசப் கசாடா** (பிறப்பு: சனவரி 12, 1962) என்பவர் அமெரிக்க நாட்டு வரைகதை புத்தக எழுத்தாளர், வரைகலைஞர் மற்றும் தொகுப்பாளர் ஆவார். இவர் டிசி வரைகதை மற்றும் மார்வெல் வரைகதை ஆகியவற்றிற்காக பல புத்தகங்களில் பணியாற்றினார். 1998 இல் அவர் மார்வெல் வரைகதையின் 'மார்வெல் கிநைட்ஸ்' வரியின் ஆசிரியரானார், பின்னர் 2000 ஆம் ஆண்டில் நிறுவனத்தின் தலைமை தொகுப்பாசிரியர் ஆனார்.  

இவர் 2010 இல் மார்வெல் என்டர்டெயின்மென்ட்டின் தலைமை அதிகாரியாக நியமிக்கப்பட்டார் மற்றும் சனவரி 2011 இல் தனது தலைமை ஆசிரியர் பதிவியில் இருந்து விலகினார், அவருக்குப் பதிலாக ஆக்செல் அலோன்சோ நியமிக்கப்பட்டார். அக்டோபர் 2019 இல் இவர் நிர்வாக துணைத் தலைவர் மற்றும் படைப்பாற்றல் இயக்குநராக மீண்டும் நியமிக்கப்பட்டார்.
# திஞ்சா அருவி

**திஞ்சா அருவி** (*Tincha Waterfall*) இந்தியாவின் மத்தியப் பிரதேச மாநிலத்தில் உள்ள இந்தூர் மாவட்டத்தின் தில்லூர் கிராமத்தில் அமைந்துள்ளது.  

## நீர்வீழ்ச்சி
மழைக்காலம் முடிந்த உடனேயே பொதுவாக சூலை மாதத்திற்குப் பிறகு இங்கு நீர் வரத்து அதிகமாக இருக்கும். கோடை காலத்தில் இந்த அருவி கிட்டத்தட்ட வறண்டு போகிறது, மேலும் நீரோடையும் குறைகிறது. திஞ்சா அருவியைச் சுற்றியுள்ள பகுதி பிரபலமான சுற்றுலா மற்றும் மலையேற்ற இடமாகும்.  

## அமைவிடம்
அருகிலுள்ள விமான நிலையம் இந்தூர் பன்னாட்டு விமான நிலையம் ஆகும், இது நீர்வீழ்ச்சியிலிருந்து சுமார் 40 கிலோமீட்டர் தொலைவில் அமைந்துள்ளது. மீதமுள்ள தூரத்தை சாலை அல்லது ரயில் போக்குவரத்து மூலம் கடக்க வேண்டும். தில்லூர் அருகில் உள்ள சிறு நகரம் ஆகும்.  

### இரயில்
அருவிக்கு அருகில் உள்ள இரயில் நிலையம் இந்தூர் சந்திப்பு ரயில் நிலையம் ஆகும். இது நீர்வீழ்ச்சியிலிருந்து 30 கிலோமீட்டர் தொலைவில் உள்ளது&nbsp;.  

### சாலை
சாலை வழியாக இங்கு செல்ல, முதலில் இந்தூர் மாவட்டத்தில் உள்ள தில்லூர் நகரத்தை அடைய வேண்டும். அங்கிருந்து உள்ளூர் சாலைகள் வழியாக 9 கிலோமீட்டர் தொலைவில் நீர்வீழ்ச்சி அமைந்துள்ளது&nbsp;.  

## விபத்துக்கள்
கடந்த சில சமயங்களில் அருவி அருகே விபத்துகள் நடந்துள்ளன. சுற்றுலாவுக்குச் சென்ற மாணவர்கள் நீரில் மூழ்கி உயிரிழந்தனர். 2018 ஆம் ஆண்டில் ஓர் இளைஞர் பள்ளத்தாக்கில் தவறி விழுந்தார்
# மார்வெலின் ஏபிசி தொலைக்காட்சி தொடர்கள்



**மார்வெலின் ஏபிசி தொலைக்காட்சி தொடர்கள்** என்பது மார்வெல் வரைகதை வெளியீடுகளில் தோன்றிய கதாபாத்திரங்களை அடிப்படையாகக் கொண்டு ஏபிசி என்ற தொலைக்காட்சிக்காக உருவாக்கப்பட்டு ஒன்றோடொன்று இணைக்கப்பட்ட அமெரிக்க நாட்டு தொலைக்காட்சித் தொடர்களின் தொகுப்பாகும்.  

இந்த தொடர்கள் ஏபிசி ஸ்டுடியோஸ் மற்றும் மார்வெல் தொலைக்காட்சி நிறுவனங்களால் தயாரிக்கப்பட்டது, அவை மார்வெல் திரைப் பிரபஞ்சத்தில் அமைக்கப்பட்டு, உரிமையாளரின் திரைப்படங்கள் மற்றும் பிற தொலைக்காட்சித் தொடர்களின் தொடர்ச்சியை அங்கீகரிக்கின்றன. இந்த மார்வெல் ஏபிசி தொடர்களின் குழுவை "மார்வெல் ஹீரோஸ்" என்று அழைக்கப்படுகின்றது.  

மார்வெல் திரைப் பிரபஞ்சத்தின் முதல் தொலைக்காட்சித் தொடர் ஏஜென்ட்ஸ் ஒப் ஷீல்ட்  
ஆகும். இந்த தொடர் 2012 ஆம் ஆண்டு வெளியான தி அவேஞ்சர்ஸ் திரைப்படதின் எழுத்தாளர் மற்றும் இயக்குனரான ஜோஸ் வேடன் என்பவரால் மார்வெல் தொலைக்காட்சி மற்றும் ஏபிசிக்காக உருவாக்கப்பட்டது. இந்த தொடரில் நடிகர் கிளார்க் கிரெக் என்பவர் பில் கோல்சன் என்ற கதாபாத்திரத்தில் நடித்தார், இவரின் கதாபத்திரம் மார்வெல் திரைப் பிரபஞ்சத் திரைப்படங்களில் இருந்து தொடர்கிறது, இந்தத் தொடர் செப்டம்பர் 2013 இல் அறிமுகமாகி, ஆகஸ்ட் 2020 வரை ஏழு பருவங்களாக ஒளிபரப்பானது. அதை தொடர்ந்து கேப்டன் அமெரிக்கா: முதல் அவெஞ்சர் என்ற திரைப்படத்தில் தோன்றிய பெக்கி கார்ட்டர் என்ற கதாபாத்திரத்தை மையமாக கொண்டு ஏஜென்ட் கார்ட்டர் என்ற தொடர் உருவாக்கப்பட்டது. இந்த தொடர் இரண்டு பருவங்களாக சனவரி 2015 முதல் மார்ச்சு 2016 வரை ஒளிபரப்பானது. அத்துடன் ஏபிசியின் இறுதி தொடராக 2017 ஆம் ஆண்டில் இன்கியுமன்சு என்ற தொடர் ஒளிபரப்பானது.  

ஏஜென்ட்ஸ் ஒப் ஷீல்ட் என்ற தொடர் ஆரம்பத்தில் ஏபிசி தொலைக்காட்சியில் ஒளிபரப்பாகி நல்ல மதிப்பீட்டை பெற்று கொடுத்தது. ஆனால் கடைசி மூன்று பருவங்களும் சுமாரான மதிப்பீடுகளை கொடுத்தது. அதை தொடர்ந்து இன்கியுமன்சு என்ற தொடரும் நல்ல வரவேற்பைப் பெறவில்லை. இதனால் டிசம்பர் 2019 இல் மார்வெல் நிறுவனம் ஏபிசி தொலைக்காட்சியுடனான ஒப்பந்தத்தை நிறுத்திக் கொண்டது.  

## தொடர்கள்
| முதலில் ஒளிபரப்பப்பட்டது | கடைசியாக ஒளிபரப்பப்பட்டது |  |
| --- | --- | --- |
| 2 | 23 செப்டம்பர் 2014 | 14 மே 2015 |
| 3 | 29 செப்டம்பர் 2015 | 17 மே 2016 |
| 4 | 20 செப்டம்பர் 2016 | 16 மே 2017 |
| 5 | 1 டிசம்பர் 2017 | 18 மே 2018 |
| 13 | 10 மே 2019 | 2 ஆகஸ்ட் 2019 |
| 7 | 27 மே 2020 | 12 ஆகஸ்ட் 2020 |
| 10 | 19 ஜனவரி 2016 | 1 மார்ச் 2016 |
# குலு (மேலதிக ஊடக சேவை)



**குலு** அல்லது **ஹுலு** என்பது வால்ட் டிஸ்னி நிறுவனத்திற்கு சொந்தமான அமெரிக்க நாட்டு சந்தா இணையத் தொலைக்காட்சி சேவையாகும். இது அக்டோபர் 29, 2007 இல் தொடங்கப்பட்டு, சிபிஎஸ், ஏபிசி, என்பிசி, அல்லது எஃப்எக்ஸ் போன்ற தொலைக்காட்சியின் திரைப்படங்கள், தொடர்கள் மற்றும் குலு அசல் உள்ளடக்கத்தையும் வழங்குகிறது. இந்த சேவை தற்போது அமெரிக்காவில் கிடைக்கிறது.  

இந்த ஓடிடி தளம் வால்ட் டிஸ்னி நிறுவனத்திற்கு சொந்தமானது, அத்துடன் காம்காஸ்டின் என்பிசி யுனிவர்சல் சிறுபான்மை பங்குகளை வைத்திருக்கிறது. 2021 ஆம் ஆண்டின் நிலவரப்படி, குலு 43.8 மில்லியன் சந்தாதாரர்களைக் கொண்டுள்ளது.
# எத்தில் புரோமோ அசிட்டேட்டு



**எத்தில் புரோமோ அசிட்டேட்டு** (*Ethyl bromoacetate*) என்பது CH<sub>2</sub>BrCO<sub>2</sub>C<sub>2</sub>H<sub>5</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். புரோமோ அசிட்டிக் அமிலத்தின் எத்தில் எசுத்தர் வகைச் சேர்மமான இது அசிட்டிக் அமிலத்திலிருந்து இரண்டு படிநிலைகளில் தயாரிக்கப்படுகிறது. கண்ணீர் வரவழைக்கும் பண்பைக் கொண்டதாகவும் கார நெடியுடனுடனும் எத்தில் புரோமோ அசிட்டேட்டு காணப்படுகிறது. மிகவும் நச்சுத்தன்மை வாய்ந்த ஆல்கைலேட்டிங் முகவர் என்பதால் உள்ளிழுக்கப்படும் பட்சத்தில் ஆபத்தான விளைவுகளை ஏற்படுத்தும்.  
## பயன்கள்
கலவரக் கட்டுப்பாட்டு முகவராக எத்தில் புரோமோ அசிட்டேட்டை உலக சுகாதார நிறுவனம் பட்டியலிட்டுள்ளது. 1912 ஆம் ஆண்டில் பிரெஞ்சு காவல்துறையினர் எத்தில் புரோமோ அசிட்டேட்டை இந்த நோக்கத்திற்காக முதலில் பயன்படுத்தினர். 1914 ஆம் ஆண்டு ஆகத்து மாதத்தில் செருமானியர்களுக்கு எதிராக இந்த வாயு நிரப்பப்பட்ட 'கிரெனேட்சு லாக்ரிமோகென்சு என்ற துப்பாக்கி குண்டுகளை பிரெஞ்சு இராணுவம் பயன்படுத்தியது. ஆனால் எத்தில் புரோமோ அசிட்டேட்டு குளோரினை விட இருமடங்கு நச்சுத்தன்மை வாய்ந்ததாக இருந்தாலும் ஆயுதங்கள் பெரிதும் பயனற்றவையாக இருந்தன. போரின் ஆரம்ப மாதங்களில், ஆங்கிலேயர்கள் கண்ணீர்ப்புகை முகவர்கள் மற்றும் கந்தக டை ஆக்சைடு உட்பட அதிக நச்சு வாயுக்களை ஆயுதமாகப் பயன்படுத்தினர். செருமன் இராணுவம் 1915 ஆம் ஆண்டில் செருமன் குறியீடான வெயிசுக்ரூசு எனப்படும் வெண் சிலுவை திட்டத்தின் கீழ் மணமற்ற, நச்சு வாயு இரசாயன ஆயுதங்களாக இவற்றை எச்சரிக்கை முகவராகப் பயன்படுத்துவதை நியாயப்படுத்தி இந்தத் தாக்குதல்களைப் பயன்படுத்தியது.  
கரிமத் தொகுப்பு வினைகளில் எத்தில் புரோமோ அசிட்டேட்டு ஒரு பல்துறை ஆல்கைலேட்டிங் முகவராகப் பயன்படுகிறது. துத்தநாகத்துடன் வினைபுரிந்து ஒரு துத்தநாக ஈனோலேட்டை உருவாக்கும் இரிபார்மாட்சுகி வினை இதன் முக்கிய பயன்பாடாகும்.  

இவ்வினையின் விளைவாக உருவாகும் BrZnCH<sub>2</sub>CO<sub>2</sub>Et கார்போனைல் சேர்மங்களுடன் சேர்ந்து ஒடுக்க வினைக்கு உட்பட்டு β-ஐதராக்சி-எசுத்தர்கள் கிடைக்கின்றன.  
எத்தில் புரோமோ அசிட்டேட்டு பல பிற வினையாக்கிகளைத் தயாரிப்பதற்கான தொடக்கப் புள்ளியாகும். எடுத்துக்காட்டாக, பென்சால்டிகைடு போன்ற கார்போனைல் சேர்மங்களிலிருந்து ஆல்பா, பீட்டா- நிறைவுறா எசுத்தர்களை தயாரிப்பதற்கு தொடர்புடைய விட்டிக் வினையாக்கி பொதுவாகப் பயன்படுத்தப்படுகிறது. : முப்பீனைல் பாசுபீனுடன் எத்தில் புரோமோ அசிட்டேட்டு வினைபுரிவதால் இவ்விட்டிக் வினையாக்கி பெறப்படுகிறது.
# நர்மதா கோத்தி

**நர்மதா கோத்தி** (Narmada Kothi) என்பது இந்தியாவின் மத்திய பிரதேச மாநிலம் பர்வாகா நகராட்சியில் உள்ள ஓர் அரண்மனை ஆகும்.  

## வரலாறு
இந்தூர் மாநிலத்தின் மராட்டிய மகாராசா ஒல்கரால் கட்டப்பட்டது, இவரும் இவரது குடும்பத்தினரும் சுதந்திரத்திற்கு முந்தைய பிரித்தானிய இந்தியாவில் தங்கள் விடுமுறை மற்றும் சுற்றுலாவை அனுபவிக்க இதை பயன்படுத்தினர். அரண்மனை ஐரோப்பிய பாணியில் கட்டப்பட்டது. இந்தி / பஞ்சாபி மொழி வார்த்தையான "கோத்தி" என்பது செல்வந்தர்கள் அல்லது அரச வர்க்கத்தால் கட்டப்பட்ட ஆடம்பரமான வீடு அல்லது மாளிகை என்று பொருள்படும்.  

பிரித்தானியாவிடம் இருந்து இந்தியா சுதந்திரம் பெற்ற பிறகு, இந்த மாளிகை மத்திய பிரதேச மாநில அரசால் கையகப்படுத்தப்பட்டது. பிரதான தளம் நர்மதா நதி பள்ளத்தாக்கு மேம்பாட்டுத் திட்டத்தின் அலுவலகமாக மாற்றப்பட்டது. இத்திட்டத்தின் மூலம் நர்மதா நதியின் நீரை நீர்ப்பாசனம் மற்றும் நீர் மின் உற்பத்திக்காக அணைகள் மற்றும் கால்வாய்கள் கட்டுவதன் மூலம் பயன்படுத்த திட்டமிடப்பட்டது. மேல் தளம் திட்டத்தின் மேற்பார்வை பொறியாளர் மற்றும் தலைமை பொறியாளர் குடியிருப்புகளாக சமமாக பிரிக்கப்பட்டது. உச்சக்கட்டமாக இந்த அரண்மனை ஒரு நீரூற்றுடன் அழகான தோட்டங்களைக் கொண்டிருந்தது. வளாகத்தில் பணிபுரியும் அலுவலக ஊழியர்கள், தோட்டக்காரர்கள் மற்றும் ஓட்டுநர்கள் இங்கு பணிபுரிந்தனர். இன்று நர்மதா (நதி) பள்ளத்தாக்கு மேம்பாட்டு ஆணையம், வட்டம் எண் 8 இன் மாநில அரசு அலுவலகங்கள் தொடர்ந்து செயல்படுகின்றன.  

நர்மதா கோத்தி முதலில் மஞ்சள் நிறத்தில் வெள்ளை நிற சிறப்பம்சங்களுடன் வர்ணம் பூசப்பட்டது, இப்போது அது இளம் அரக்கு நிறத்தில் வெள்ளை சிறப்பம்சங்களுடன் வர்ணம் பூசப்பட்டுள்ளது. ஆனால் அதன் உட்புறம் இன்னும் வெள்ளை நிற சிறப்பம்சங்களுடன் முக்கியமாக மஞ்சள் நிறத்தில் உள்ளது.  

## அமைவிடம்
நவீன மத்திய பிரதேச மாநிலமான பர்வாகாவில் உள்ள நர்மதா ஆற்றின் கரையில் உள்ள உயர் வெள்ள மட்டக் குறிக்கு சற்று மேலே ஒரு வலுவூட்டப்பட்ட கரையில் இந்த அரண்மனை கட்டப்பட்டுள்ளது. தேசிய நெடுஞ்சாலை 27 இல் நர்மதா ஆற்றின் மீது காண்ட்வா - இந்தூர் சாலைப் பாலத்தின் கிழக்கே இவ்விடம் அமைந்துள்ளது.  

## மேலும் பார்க்கவும்

- ராஜ்வாடா, இந்தூரின் முக்கிய அரண்மனை
- லால்பாக் அரண்மனை
- புதிய அரண்மனை, போன்ஸ்லே சத்ரபதிகளின் கோலாப்பூர்
- ஜெய் விலாஸ் அரண்மனை, சிந்தியாஸின் குவாலியர்
- ஷனிவார் வாடா, பேஷ்வாக்களின் புனே
- போன்ஸ்லேயர்களின் தஞ்சாவூர் மராட்டிய அரண்மனை
# கிராம தேவதை


**கிராம தேவதை** (*Grama devata*) ("கிராமத் தெய்வம்") என்பது பொதுவாக இந்தியாவில் கிராமங்களில் வழிபடப்படும் முதன்மை தெ தெய்வங்களும் விதிவிலக்குகளாக உள்ளன. தர்ம-தாக்கூர் என்ற ஆண் தெய்வம் இந்தியாவின் மேற்கு வங்க மாநிலத்தில் கருவுறுதல் மற்றும் நோய்க்கான கடவுளாவார். மற்றொரு உதாரணம் மகாராட்டிராவின் கிராமங்களில் உள்ள கிராமதேவதையான கால பைரவரைக் கூறலாம். இவர் சிவபெருமானின் உக்கிரமான வடிவமாவார். அங்கு இவர் வைரவர் என்று குறிப்பிடப்படுகிறார்.  

குறிப்பாக தென்னிந்தியாவில், ஒரு கிராம தெய்வம் என்பது, கிராமத்தின் எல்லையில் அமைந்துள்ள கிராமத்தின் பாதுகாப்பிற்காக அமைந்திருப்பது என்பது ஒரு பொதுவான முறையாகும்.  

தெற்கு ஆசியாவில் காணப்படும் "தாய் தெய்வங்களின் " ஆரம்ப தோற்றம் கிமு 4ஆம் ஆயிரமாண்டு காலத்தைச் சேர்ந்த பெண் சுடுமண் சிலைகளின் வடிவத்தில் மெஹெர்கரில் காணப்படுகிறது. இந்த சிலைகள் "தாய் தெய்வத்தை" பிரதிநிதித்துவப்படுத்துவதாக நம்பப்படுகிறது. சிந்து வெளி நாகரிகத் தளங்களிலிருந்து இதே போன்ற பெண் உருவங்கள் 3வது-2வது ஆயிரமாவது ஆண்டு உருவங்களில் காணப்படுகின்றன. அதில் ஒரு பெண் தனது கருவில் இருந்து தோன்றிய தாவரத்தையும், ஒரு மரத்தில் இருக்கும் ஒரு பெண்ணை (தெய்வமாக நம்பப்படுகிறது) மற்றொரு பெண்ணால் வழிபடுபடுவது போலக் காணப்படுகிறது. இதன் கீழே ஏழு உருவங்கள் உள்ளன. விவசாயத்துடனான அவர்களின் தொடர்பு காரணமாக, பூமியின் ஆவி பற்றிய கருத்து சிந்துவெளி நாகரிக காலத்தில் இருந்ததைப் போலகிடைக்கப்பெற்ற சுடுமண் துண்டுகளிலிருந்து அறியவருகிறது. இந்தத் துண்டு, ஒரு பாராசோலை வைத்திருக்கும் ஒரு உருவத்தைக் காட்டுகிறது. தற்கால கிராம தேவதைகளுக்கு வழங்கப்படுவது போன்ற மண் பானைகள், பழங்கள், பூக்கள் மற்றும் பிற காணிக்கைகளால் வழிபடப்படும் ஒரு தெய்வம் என தெளிவாகத் தெரிகிறது.  

கிராம தேவதைகளுடன் தொடர்புடைய பொதுவான உருவப்படங்களின் மற்றொரு குழு சப்தகன்னியர் ("ஏழு தாய்கள்"). இந்த தெய்வங்களின் முதல் குறிப்பு மகாபாரதத்தின் பிற்பகுதியில் கிபி 1 ஆம் நூற்றாண்டுக்கு முந்தைய அடுக்குகளில் நிகழ்கிறது. மேலும் வேதங்களில் இவர்களின் குறிப்பு இல்லாதது இந்த தெய்வங்களுக்கு வேதம் அல்லாத தோற்றத்தைக் குறிக்கிறது.  

## எடுத்துக்காட்டுகள்

- கஸ்பா கணபதி புனே நகரின் கிராமதேவதை.
- பிரம்மநாத் பீட குர்த் கிராமத்தின் கிராமதேவதை.
- மும்பையின் காவல் தெய்வம் மும்பா தேவி
- அனகாபள்ளியின் கிராமதேவதை நூக்காளம்மன்
- மேற்கு வங்காளத்தின் பல கிராமங்களில் வணங்கப்படும் தர்ம தாக்கூர்
- டிரினிடாட் மற்றும் டொபாகோவில் வணங்கப்படும் சிப்பாரியா
- இலங்கைத் தமிழர்களின் கிராம தெய்வங்கள்
- தென்னிந்தியாவின் கிராம தெய்வங்கள்
- அரியானா, பஞ்சாப், மேற்கு உத்தரப் பிரதேசம், ராஜஸ்தானில் உள்ள ஜதேரா அல்லது தோக்
# பொந்தியான் கிச்சில்


**பொந்தியான் கிச்சில்**, (மலாய்: *Pontian Kechil*; ஆங்கிலம்: *Pontian Kechil*; சீனம்: 笨珍凯奇); ஜாவி: ڤونتين كچيل) என்பது மலேசியா, ஜொகூர் மாநிலத்தில், பொந்தியான் மாவட்டத்தில் அமைந்து உள்ள ஒரு நகரம். பொந்தியான் மாவட்டத்தின் தலைநகரமாகவும் விளங்குகிறது. இந்த நகரத்தைப் பொந்தியான் நகரம் என்று பொதுவாக அழைப்பது உன்டு.  

இந்த நகரம் ஜொகூர் பாரு மாநகரத்தில் இருந்து 59 கி.மீ. தொலைவில் அமைந்துள்ளது. பொந்தியான் நகராண்மைக் கழகம் (Pontian Municipal Council) 1976-ஆம் ஆண்டில் அமைக்கப் பட்டது. இந்தக் கழகம் இந்த நகரத்தில்தான் உள்ளது.  

முன்பு காலத்தில் இந்த நகரம் ஒரு மீன்பிடி கிராமம். தற்சமயம் துரிதமான வளர்ச்சி கண்டுள்ளது. இதன் பரப்பளவு 6.6. ச.கி.மீ.
# மெனாய் விரிகுடா



**மெனாய் விரிகுடா** (*Menai Bay*) தான்சானியாவின் சான்சிபார் தீவுக் கூட்டத்தின் மிகப்பெரிய உங்குயா தீவின் தென் மேற்கு கடற்கரையில் அமைந்துள்ளது.  

## புவியியல்
மேற்கு இந்தியப் பெருங்கடலின் சான்சிபார் நீரிணையில் 8 கி.மீ. அகலத்தில் இவ்விரிகுடா அமைந்துள்ளது.  

மெனாய் விரிகுடாவின் நீண்ட கடற்கரையில் பத்தொன்பது கிராமங்கள் உள்ளன. மொத்த மக்கள் தொகை சுமார் 17,000 ஆகும். இந்த கிராமங்கள் சான்சிபாரின் உங்குயா தீவின் தெற்குப் பகுதியில் உள்ளன. 1998 ஆம் ஆண்டு சுமார் 20,000 சுற்றுலாப் பயணிகள் இப்பகுதிக்கு வருகை தந்துள்ளனர்  

மெனாய் வளைகுடா பாதுகாப்புப் பகுதி என்பது வளைகுடா பகுதியின் வாழ்விடங்கள் மற்றும் தாவர விலங்கினங்களைப் பாதுகாக்கும் ஒரு கடல் அமைப்பு ஆகும்.
# பெக்கான் நானாஸ்


**பெக்கான் நானாஸ்**, (மலாய்: *Pekan Nanas*; ஆங்கிலம்: *Pekan Nanas*; சீனம்: 北干那那); என்பது மலேசியா, ஜொகூர் மாநிலத்தில், பொந்தியான் மாவட்டத்தில் அமைந்து உள்ள ஒரு நகரம்.  

மலேசியாவில் அன்னாசிப் பழ உற்பத்திக்கு பெயர் பெற்ற இடமாகும். நாட்டில் அன்னாசிப் பழங்கள் அதிகமான அளவில் இங்குதான் உற்பத்தியாகின்றன. இந்த நகரத்தின் பெயரிலும் அன்னாசிப் பழத்தின் பெயர் பதிவாகி உள்ளது. பெக்கான் (Pekan) என்றால் நகரம். நானாஸ் (Nanas) என்றால் அன்னாசி.  

## பொது
பெக்கான் நானாஸ் நகரத்தின் மக்கள் தொகை ஏறக்குறைய 10,000 ஆகும். இந்த பெக்கான் நானாஸ் நகரத்தில் குடிநுழைவுச் சாவடியும்; மற்றும் அன்னாசிப்பழம் பதப்படுத்தல் ஆலைகளையும் கொண்டு உள்ளது.  

மலேசியாவின் அன்னாசிப் பழ வேளாண்மையில், பெக்கான் நானாஸ் நகரம் மிகப் பெரிய உற்பத்தித் தளமாக இருந்தது. நாட்டிலேயே முதல் இடத்தைப் பிடித்தது. நகர்ப்புற; கிராமப்புற துரித நவீன மயத்தினால் அன்னாசிப் பழ உற்பத்தி மிகவும் குறைந்து விட்டது.  

### பூலாய் மலை நீர்வீழ்ச்சி
முன்பு அன்னாசித் தோட்டங்கள் இருந்த இடங்களில் இப்போது வீடைமைப்புத் திட்டங்கள் உருவாகி விட்டன. எண்ணய்ப் பனை தோட்டங்களும் உருவாக்கப்பட்டு உள்ளன.  

ஜொகூர் மாநிலச் சுற்றுலாத் தலங்களில் ஒன்றான பூலாய் மலை நீர்வீழ்ச்சி, இந்தப் பெக்கான் நானாஸ் நகரத்திற்கு அருகில் தான் உள்ளது.  

## அமைவிடம்
தீபகற்ப மலேசியாவின் சொர்க்க வாசல் என்றும் புகழப் படும் தஞ்சோங் பியாய் துறைமுகப் பட்டினம், பெக்கான் நானாஸ் நகரில் இருந்து 30 கி.மீ. தொலைவில் உள்ளது. தஞ்சோங் பியாய் தேசியப் பூங்கா (Tanjung Piai National Park) எனும் ஓர் அழகிய வனப்பூங்காவை அங்கு அமைத்து இருக்கிறார்கள்.  

பெக்கான் நானாஸ் தஞ்சோங் பியாய் கடலோரச் சதுப்புநிலம், அனைத்துலக அளவில் ஒரு முக்கியமான ராம்சார் தளமாகும். ராம்சார் ஒப்பந்தத்தின் கீழ், சதுப்புநிலச் சுற்றுச்சூழல் அமைப்பை உறுதிப்படுத்த இந்த இடம் அரசாங்கத்தால் பராமரிக்கப்பட்டு வருகிறது. தேசிய அளவில் முக்கியமான இயற்கை தளமாகும். ஜொகூர் தேசிய பூங்கா கழகத்தினால் உருவாக்கப்பட்ட மூன்றாவது பூங்காவாகும்.  

வடக்கு-தெற்கு விரைவுசாலை (மலேசியா) வழியாக தஞ்சோங் பியாய் தேசியப் பூங்காவிற்குச் செல்பவர்கள், பெக்கான் நானாஸ் நகரத்தைக் கடந்துதான் செல்ல வேண்டும். அதனால் இந்த நகரத்திற்கும் அதிகமான சுற்றுலாப் பயணிகள் வந்து செல்கிறார்கள்.
# மெம்பா விரிகுடா



**மெம்பா விரிகுடா** (*Memba Bay*) தென் கிழக்கு ஆப்பிரிக்காவிலுள்ள மொசாம்பிக்கு நாட்டில்]] அமைந்துள்ள ஒரு விரிகுடாவாகும். இது மொசாம்பிக்கு நாட்டின் வடக்கு கடற்கரையில் பெர்னாவோ வெலோசோ விரிகுடாவின் வடக்கே நம்புலா மாகாணத்தில் அமைந்துள்ளது.  

தற்போது விரிகுடா ஒரு பிரபலமான ஆழ்கடல் நீச்சல் பகுதியாக' விளங்குகிறது. இங்கு இதற்காக ஏராளமான மூழ்கும் இடங்கள் உள்ளன.  

## நிலவியல்
மெம்பா விரிகுடா கிழக்கு நோக்கி திறந்திருக்கும். மெம்பா விரிகுடா அது அமைந்துள்ள மெம்பா மாவட்டத்திலுள்ள மெம்பா நகரத்தின் பெயரால் அழைக்கப்படுகிறது. உள் விரிகுடாவின் தெற்குக் கரையில் ஆழமான நுழைவாயில்கள் உள்ளன, இதில் போர்டோ டி டுவார்டே பெட்ரோசோ, என்ற மொசாம்பிக்கின் முக்கிய துறைமுகமும் போர்டோ டி போகேச்சு துறைமுகமும் அடங்கும் .